Cesarhanmun/geonobi-data huggingface dataset:
地名: 利川 (京畿道, 都護府)
年: 1745.0

○上引見大臣、備堂。 左議政宋寅明以京畿審理使趙明履別單進, 上曰: "趙明履頃以良役事有所陳, 而予意則結役事, 亦恐同歸於靑苗之害矣。 戶布則大同之役, 而秋判至以麗末衰季事爲言, 此甚斥之論也。 麗以恭愍而衰, 豈由戶布乎? 卽今第一義無如擇守令, 三百六十州若皆得人, 則民力自可紓矣。" 刑曹判書李宗城曰: "雖美法良政, 自上先立紀綱, 然後可行矣。" 左議政宋寅明曰: "張橫渠井田之制甚好。 若於峽邑數三處, 擇送人才而先試之, 隣邑爭來取法, 則自可不令而行矣。" 上曰: "良役、結役, 優劣何如?" 寅明曰: "結布法最爲近古, 但豪富之家不願矣。" 又曰: "審理使所陳各弊中, 利川等十邑陳田徵稅爲尤甚, 請待秋行量之意, 預先嚴飭。 漕船下江時, 楊根、驪州沿民, 以掘灘之役, 至於廢農, 站船添載, 宜加申禁。 陽城、坡州等四邑奴婢甚少, 無以接待使客, 宜以他邑寺奴婢, 參量劃給。 良丁之投屬歇役, 爲弊最甚, 砥平守禦屯牙兵保及忠順衛冒屬者, 依當初私賤換定之令, 竝宜査正。 順天稅、大同所載船, 至南陽敗船, 監色、沙格等十三名, 八朔嚴囚, 養獄無人。 雖未準年限, 別遣審理, 旣出欽恤之意, 宜還送原籍官交河。 拯米舊逋最久一年條, 亦宜蕩減。" 竝允之。 湖南審理使趙榮國復命, 宗城進湖南獄案, 上詢議大臣, 分輕重裁決。 榮國曰: "茂長罪人林昌浩等三人, 交通賊夢情迹可疑, 而月例三推, 事極失當, 宜令道臣, 嚴査更聞。" 許之。 榮國曰: "各邑束伍, 全不成樣, 緩急所恃, 莫如山行砲手。 雖以丙子事言之, 柳琳、金化之戰, 專賴淸州三百山行砲手之力, 則此其爲精兵可知。 通計一道其數亦不少, 査正廳成冊中, 列邑山尺一竝載錄, 俾勿侵役, 以示團束之意焉。" 又曰: "各司奴婢, 雖有眞箇逃故, 該司不卽許頉, 年百歲者尙載收貢之案, 年年侵徵, 害及隣族, 此豈王政之所可忍者乎? 案年六十而明白物故, 有公文可據者, 一竝減貢宜矣。" 上竝令廟堂稟處。 又問雲峰縣利害果詳察, 而巴嶺亦何如? 榮國曰: "四面高絶, 而嶺有三路, 俯見咸陽三十里, 如臨井水, 其險無比。 一新則在智異山之側, 而巴嶺據其上, 前朝曾置判官, 臣意則合置營將於一新。 一新自古地廣俗悍, 詐僞滋甚, 戊申以後凶逆數起, 別設一鎭, 則可以鎭惡俗而備不虞。 自古議者, ‘於雲峰宜置營將, 南原置兵使, 而尙未變通, 只置營將於雲峰’ 云矣。" 上曰: "湖南無他弊耶?" 榮國曰: "各邑貿易, 徵於吏胥, 故吏窮甚於民窮" 副提學元景夏曰: "湖南巨弊, 莫如田政, 而田政紊亂, 專由於隱結之多入土豪, 故吏民不堪白徵之弊矣。" 上曰: "不可不一番釐正矣。" 校理申暐, 請令嶺營刊行故相臣趙翼所著《朱書要類》, 上可之。 寅明以其祖光淵褒贈稱謝, 仍言: "臣祖曾以先正臣朴世采疏, 薦擬刑判, 臣之蕩平實由家學, 而如趙文命兄弟金若魯兄弟, 亦皆先正之淵源也。" 景夏曰: "先正卽臣高祖斗樞之壻, 而破朋黨三字, 卽臣家庭之論也。" 上曰: "頃於趙徵之獄, 罪人口招, 言必稱赤憎蕩平。 蕩平, 本是五皇極語, 而今成童謠。 卿等亦以爲家學耶?" 二人默然無以應。
地名: 利川 (京畿道, 都護府)
年: 1779.0

○竄綾城尉具敏和于金堤郡。 駕至利川
              草峴, 信箭宣傳官馬疲, 欲易乘, 爲具敏和奴所敺, 信箭折, 校理權以綱啓請敏和竄配。 從之。
地名: 利川 (京畿道, 都護府)
年: 1788.0

○壯勇營, 進《新定鄕軍節目》。
                【節目。 畿甸峽民難支之弊, 有二。 一, 則春間之獵雉也。 貢人輩爲備夏月日供之雉, 受出畿營及饔院公文, 發遣獵雉之軍, 而載率妻子, 出沒村閭, 憑藉討索, 偸竊奪掠, 一番輕過, 如値災荒。 惟我聖上, 深軫此民隱, 貢物獵雉之軍, 特命革罷, 夏月供上之雉, 仍令代封, 而至於臘猪一事, 京而軍門, 外而畿邑, 必也趁臘前十日封進, 而行獵之地, 必於東之砥、楊、加, 西之湍、麻、積等地, 故行獵之軍, 必發山峽居民, 名之曰獵猪驅軍, 而俱是農民, 方當糴逋幷納之際, 又被勞筋之苦。 乃使吏隷火督, 妻子替囚。 甚至環一山而遍行, 積屢旬而窮搜, 蕩析家産, 輾轉流離, 一年二年, 十室九空, 其爲弊, 殆有甚於雉軍。 故昨冬特命道臣, 分付各該邑, 優給驅軍糧資, 使之行獵, 仍令畿營, 自明年爲始, 本道臘猪, 以雉代封。 外此, 京軍門行獵驅軍, 使之劃卽革弊。 蓋此守禦廳屯牙兵, 不過是納米之軍, 視他軍伍, 不啻輕歇, 而況其三司十五哨中, 中哨、三哨, 則中廢而復設, 亦可知其無甚關係。 訓局步軍移屬中部於禁營, 兵曹騎兵移屬幾當於精抄廳, 此古例之可以傍援者。 且其該屯距山最近, 以此民而作此軍, 食此土而應此役, 一以替峽民冬行獵之弊, 一以寓古人兵寓農之意。 守禦屯牙兵三哨換定驅軍, 該廳屯田以餉屯相換, 而牙兵身米及屯稅不足者, 竝令給代。 給代數爻, 開錄于左。 一, 守禦廳十五屯牙兵, 每哨減額二十五名, 作爲本營左、右、後三哨。 蓋此守屯, 或在關東, 或在湖西, 以畿內言之, 本營設屯在於四邑, 而砥平一邑外其餘三邑, 元無屯牙兵名色, 故屯田從便設置, 軍兵推移換定。 廣州則三屯所減屯牙兵, 合爲七十五名, 而俱是奴軍。 且此該邑守禦廳所管軍校外, 無他名色, 實難換代。 上項七十五名, 則以利川所在該廳右部牙兵移額後, 存減之數, 成出冊子, 該廳及畿營, 依此擧行。 一, 今此軍兵三哨內, 一百五十四名砥平, 五十名楊根, 五十名加平, 一百二十七名坡州, 合爲作哨, 被抄軍丁, 則無論其郡保與閑丁, 皆以守禦屯牙兵減額者, 依數換定。 一, 守禦廳以一百二十五名爲一哨, 本營以一百二十七名爲一哨, 故每哨不足, 合爲六名。 以砥平、坡州各二名, 楊根、加平各一名, 以巡營旗手保等歇役, 從便充數。 一, 祝靈山驅軍, 則山之北, 以楊根軍五十名, 砥平
                  山北里軍二十七名, 通融排日, 山之南, 砥平北面軍一哨, 專當擧行。 一, 屯兵, 係是驅軍, 身米、烟役特爲蠲減, 上番則每年一哨, 至月初一日爲始入番, 翌年正月初一日下番, 歲以爲常, 輪回擧行。 一, 屯田土, 則砥平所在守禦廳移屬田土, 除陳荒外, 旱田爲七十結四十五負四朿, 水田爲二十二結九十二負二朿, 該廳收稅時, 每負捧各穀一斗五升, 故民不願耕。 自今每負定以一斗, 則租爲一百五十二石零, 田各穀爲四百六十九石零, 本廳買得賭地租爲十五石零, 本縣北面所在戊戌年戶曹還出稅移屬田土, 除陳荒外, 實田土十一結八十九負四朿, 租二百四十七石零, 依準折六斗作米, 爲九十八石零。 田各穀四百六十九石零內, 九石四斗本色上納, 其餘作錢, 則假令爲六百九十兩零, 合下倉柴場稅錢及山直身錢, 可爲九百三十六兩零。 楊根所在訓鍊都監移屬柴場稅錢、本官移屬火稅錢合四百五十七兩零, 加平郡移屬各樣柴場火田代錢二百四十一兩, 冒耕田土稅條代錢二百二十八兩零, 坊洞冒耕火田減稅中移屬者及戶曹移屬自首加耕田土代錢, 合一百三十八兩零。 以上錢穀, 各自該邑收捧, 趁歲前, 上納本營, 以爲上番軍糧料及資保錢。 一, 祝靈山東西, 皆大村, 或火或斧, 易致赭濯。 所居軍兵中, 各定山直一名, 禁火禁伐, 每年交遞。 龍門山四面, 皆可獵之處, 近處所居軍兵中, 各定山直一名, 禁養。 一, 砥平所在內需司柴場, 今已移屬, 柴場山直二十名, 仍差擧行。 楊根、加平所在柴場, 亦爲定山直禁養。 一, 砥平、加平所在移屬田土免稅減總者, 自該邑修成冊, 報巡營, 粘移戶曹憑考。 一, 長湍、麻田、積城等邑行獵之處, 宜有置軍之擧, 而三邑境內, 旣無可合屯田, 就其傍近坡州設屯置軍, 外軍三哨內, 二哨東峽三邑, 一哨坡州東西抄定, 今已團束, 而坡州
                  雲泉面防營屯田土, 實數爲三十結五十四負六朿, 移屬本營, 量宜定摠。 一, 方山一岡絃巖一洞守護禁養, 依前擧行, 如有犯斫者, 本官照律重勘。 一, 京外五哨哨官, 以有薦出身三人, 無薦出身二人, 自本營另擇擬望, 而京鄕窠間, 二年輪差擧行。】
地名: 仁川 (京畿道, 都護府)
年: 1425.0

○司憲府啓: "京畿
              果川住私奴白同以毆本主之罪, 囚于仁川郡獄, 鞫之二年, 而未得情, 宥旨別監李宗揆不審關係綱常, 放出之, 甚爲不當。 然已經赦宥, 不可追論, 請將白同之事, 更令畢推何如?" 上曰: "赦者, 所以蕩滌瑕垢, 使人開其自新之路也。 赦而追正其罪, 吾以爲未便也。 若妻妾殺夫、子孫謀殺父母ㆍ祖父母、奴婢謀殺主等事, 載在赦文, 妻妾毆夫、奴婢毆主, 不載赦文, 應在赦例, 其考敎旨以聞。"
地名: 仁川 (京畿道, 都護府)
年: 1454.0

○舍人黃孝源將堂上議啓曰: "向者, 私婢眞珠訴所由李千奇等濫用木碾事於司憲府, 本府置而不鞫, 且千奇等惡眞珠訴己, 侵虐使之失所, 請竝鞫問。" 又啓曰: "義禁府官吏, 亦擅用亂臣籍沒財産, 與戶曹無異。 且仁川郡事柳孝聯所犯, 照以輕律, 請幷推問。" 則下傳旨刑曹, 令劾司憲府官吏, 又傳旨義禁府, 令鞫本府當該官吏以啓。
地名: 仁川 (京畿道, 都護府)
年: 1460.0

○兵曹啓: "諸道諸驛革丞置察訪, 或幷一二三四道爲一道。 然驛路遼遠, 不得以時巡視。 且乘馹往來者, 謂爲一道, 不計遠近, 馳過數日程, 人馬俱困, 其弊不貲。 請以京畿及下三道諸驛量遠邇分道, 以京畿
              重林道所管仁川府
              重林驛ㆍ慶新驛、衿川縣
              盤乳驛、陽川縣
              南山驛、通津縣
              種生驛、富平府
              金輪驛、安山郡
              石谷驛, 同化道所管水原府
              同化驛ㆍ靑好驛ㆍ長足驛、南陽府
              海門驛、陽城縣
              加川驛、安城郡
              康福驛, 良才道所管衿川縣
              良才驛、廣州
              樂生驛、龍仁縣
              駒興驛ㆍ金嶺驛、竹山縣
              佐賛驛ㆍ分行驛、利川府
              阿川驛ㆍ吾川驛、陰竹縣
              留春驛ㆍ無極驛, 摠二十三驛合爲一道, 稱京畿左道, 以京畿左道察訪掌之。 忠淸道
              成歡道所管稷山縣
              成歡驛、天安郡
              新恩驛ㆍ金蹄驛、木川縣
              延春驛、淸州
              長命驛, 日新道所管公州
              日新驛ㆍ廣程驛ㆍ唯鳩驛ㆍ丹平驛ㆍ敬天驛、連山縣
              平川驛, 增若道所管沃川郡
              增若驛ㆍ加禾驛ㆍ土禾驛ㆍ順陽驛ㆍ化仁驛、懷德縣
              田民驛、永同縣
              會同驛、報恩縣
              原巖驛ㆍ含林驛、黃澗縣
              新興驛, 栗峯道所管燕岐縣
              金沙驛, 摠二十二驛合爲一道, 稱成歡道, 以增若道察訪掌之。 利仁道所管十驛、金井道所管十二驛、時興道所管五驛, 稱利仁道, 以本道察訪仍舊掌之。 栗峯道所管淸州
              栗峯驛ㆍ雙樹驛ㆍ猪山驛、鎭川縣
              台郞驛ㆍ長楊驛、文義縣
              德留驛、淸安縣
              時化驛, 連原道所管忠州
              連原驛ㆍ丹月驛、延豐縣
              安富驛ㆍ新豐驛、陰城縣
              用安驛ㆍ坎原驛、槐山郡
              仁山驛, 黃江道所管淸風郡
              黃江驛ㆍ水山驛ㆍ安陰驛、丹陽郡
              長林驛ㆍ令泉驛、永春縣
              吾賜驛、堤川縣
              泉南驛, 摠二十七驛合爲一道, 稱栗峯道, 以京畿、忠淸右道察訪掌之。 全羅道
              獒樹道所管二十五驛內, 南平縣
              廣里、吾林兩驛割屬永保道, 永保道所管二十驛內, 長城縣
              (丹嚴驛)
                  〔丹巖驛〕
                
              、茂長縣
              靑松驛割屬蔘禮道。 慶尙道
              安奇道所管寧海府
              寧陽驛ㆍ柄谷驛、盈德縣
              酒登驛ㆍ南驛, 長守道所管淸河縣
              松羅驛、興海郡
              望昌驛、迎日縣
              大松驛、長鬐縣
              大峯驛、慶州
              朝驛ㆍ六驛, 黃山道所管慶州
              奴谷驛ㆍ仇於驛、蔚山郡
              富平驛ㆍ肝谷驛, 摠十四驛合爲一道, 稱松羅道, 新置察訪掌之。 幽谷道所管十九驛、長守道所管十二驛合爲一道, 稱長守道, 以本道察訪仍舊掌之。 金泉道所管十六驛、沙斤道所管十五驛合爲一道, 稱沙斤道, 以本道察訪仍舊掌之。 召村道所管二十五驛、自如道所管十三驛合爲一道, 稱召村道, 以本道察訪仍舊掌之。 黃山道所管十驛、省峴道所管十五驛合爲一道, 稱黃山道, 以本道察訪仍舊掌之。 昌樂道所管七驛、安奇道所管十二驛, 合爲一道, 稱安奇道, 以本道察訪仍舊掌之。" 從之。
地名: 仁川 (京畿道, 都護府)
年: 1486.0

○己卯/受常參, 視事。 左承旨尹殷老三覆啓: "仁川囚金禾刺殺良人每邑同劫奪財物罪, 律該斬不待時, 妻子依《大典》屬所在官奴婢。" 從之。 右副承旨宋瑛啓: "靈巖囚徐無赤等强盜罪, 律該斬不待時。" 上問左右, 領議政尹弼商、參判金升卿等對曰: "事多疑端, 論以死罪未安。" 上曰: "果多疑端, 特減死。" 瑛又三覆啓: "義禁府囚故金廉謹妻莫非奸其夫同姓三寸姪物故金繼孫罪, 律該斬不待時。" 從之。
地名: 仁川 (京畿道, 都護府)
年: 1495.0

○持平崔溥、正言李自堅啓: "殿下卽位之初, 當廣求賢士大夫, 而乃私戚里之人, 授愼守勤爲承旨。 承旨之任, 所係至重。 守勤雖已經承旨, 以不能任, 見罷。 今又授之, 甚未便。 資窮, 未准職者, 已命陞職, 而鄭眉壽獨陞堂上, 請改正。 且聞尙宮曹氏復戶, 未知殿下所爲。 其姪福重, 私賤而亦許爲良, 有妨於法。" 傳曰: "守勤因吏曹擬望, 而授之。 若不合物望, 則吏曹亦不必擬。 眉壽事, 言之已悉。 尙宮曹氏, 有功故耳。" 溥又啓: "承旨之任, 命令政敎; 敷奏復逆, 其任固重。 當擇朝廷賢士大夫。 而處之。 吏曹以外戚擬望, 吏曹亦失矣。 請改正。 三都監論賞, 殿下旣自斟酌, 而又與大臣、政院、臺諫等, 共議定之。 資窮, 未准職者, 皆不得陞爲堂上。 眉壽特陞, 恩澤不均, 號令不一矣。 且尙宮曹氏細(碎)
                〔瑣〕
              之事, 不足煩達上聽。 然若開此端, 則臣恐宮人復戶之漸, 萌矣。" 溥等又啓: "上敎云 ‘吏曹擬望。 故除之耳。’ 殿下以公平正大爲心, 則擬望者非一, 何必落點於守勤乎? 若曰 ‘試可乃己。’ 則前爲承旨時, 與同僚相詰, 物議爲非, 而遞之。豈可復居其任, 再累政院乎? 眉壽雖都差使員, 功勞則與郞廳有間。 但陞職, 例也。 資窮, 未准職者, 或四品, 或五、六品, 而獨於眉壽, 特陞堂上, 偏私太甚。 曹氏有功與否, 雖未得知。 然以有功而言, 則非特宮中之人, 外間亦有之矣, 亦皆復戶乎? 且族屬亦皆從良, 尤所不可。 凡此皆殿下之過擧, 請改正。" 傳曰: "爾等以守勤爲后族, 而然耶?若如爾等之言, 外戚之人雖賢, 亦皆不用乎? 餘皆不聽。" 臺諫啓: "上敎后族之言, 正如臣等之意。 大抵, 卽政之初, 用人, 當擇其賢能, 而號令之出, 亦當信如四時。 上敎雖云 ‘因吏曹擬望而除授。’ 然臣等謂 ‘吏曹擬望, 亦迎聖旨。’ 而其所擬望者, 非獨守勤, 則不必落點於守勤也。 自古國事之非, 皆由外戚專權。 請改正。 初以未准職者陞職, 而眉壽特除堂上, 號令不一矣。 曹氏久侍先朝, 其時, 豈無功勞? 然先王, 卒無恩典, 以示外間。 殿下卽位未半年, 遽有何功, 而復其戶、良其族乎?" 傳曰: "爾等以吏曹爲迎旨, 指摘情外之事爲言, 亦爲不可。 眉壽, 歷考前例, 楊州牧使韓千孫以通政, 陞嘉善; 廣州牧使金磧、仁川府使閔永肩, 皆以都差使員, 陞堂上。 且京畿觀察使, 以都差使員爲首, 書啓。 故特論以一等, 陞堂上耳。 二人之事, 雖言之不置, 終不可聽。 曹氏, 先王朝亦以有功, 故或賜以各司奴婢、或官其子, 而祿之。 今亦有功, 故如此耳。" 臺諫又啓: "孟子曰: ‘我, 先攻其邪心。’ 臣等之意, 欲殿下以公平正大爲心, 而無偏儻之私。 故反覆啓之。 殿下以吏曹, 爲不迎旨, 卽位之初, 吏曹當擧賢能, 而以守勤擬望, 玆非迎旨乎? 今之論賞, 非拘於前例, 而考其功勞, 酌爲一時之宜。 眉壽何獨必遵於前例, 而濫授乎? 實有卓越之才, 殿下不宜此時用之。 況未見其卓越之才乎? 曹氏若實有功勞, 則惟時給衣食, 以償其功而已, 殿下若有尊敬朝廷之心, 則不宜以宮中細瑣之事, 出示外間也" 傳曰: "愼守勤、鄭眉壽事, 不聽。 曹氏姪子福重, 其勿從良。"
地名: 仁川 (京畿道, 都護府)
年: 1512.0

○乙丑/因捕盜將張漢公書狀而傳曰: "仁川賊黨妻子, 前此捕獲, 分配遠方時, 賊黨要於中路, 射殺押領人, 刼奪而去。 以此近日該曹, 慮或如前, 欲分屬京中各司奴婢, 此甚非矣。 强盜妻子, 分配絶島, 自有其法, 以堂堂國家, 懼幺麿鼠狗路刼之暴, 輕廢其法, 則非但虧損國威而已, 故已令分配遠方。 在途雖抄軍押送, 分配之後, 追往奪還, 亦不難。 大抵其夫之惡, 女人難禁也。 且國家强盜妻子, 不殺分配, 而今則賊黨, 刼殺官軍, 掠奪妻子, 兇恣無忌如此, 將何以處之耶? 收議于政府及該曹。"
地名: 仁川 (京畿道, 都護府)
年: 1513.0

○政院啓曰: "私奴順之, 捕仁川賊小老只, 其賊已死矣。 餘黨欲報復順之, 請遣兵搜捕, 使順之免禍。" 從之。 仍敎大將黃衡曰: "今此農時, 兩麥方盛, 恐致踏損。 其勿令有弊。"
地名: 仁川 (京畿道, 都護府)
年: 1518.0

○臺諫啓前事。 諫院又啓曰: "戶曹參判李自堅, 庸瑣躁妄。 參判亞於六卿, 而久有物論; 漢城府右尹孫澍, 人物暗弱, 不合劇地。 請竝遞之。 僉知中樞府事李繼福, 謀利自恣, 無所不至。 其農庄在仁川, 民田亦多抑買, 一鄕苦之。 且縱奴恣橫, 奪士之妾, 事甚駭愕。 其奴則將移憲府推之, 繼福請先去仕版。" 皆不允。
地名: 仁川 (京畿道, 都護府)
年: 1523.0

○辛亥/下仁川助防將書狀, 命召三公及兵曹判書, 上御思政殿面對。 上曰: "見朴良俊書狀, 倭船一隻, 於仁川地面, 劫奪商船米布, 而不害一人, 必是黃海道現形之倭, 停泊于海島中, 有時竊發爾。 依前日正送黃海之例, 令中林修書契若干張, 付于倭通事, 坐騎商船, 遇倭則投其書契, 招諭何如?" 李惟淸曰: "上敎允當。 倭奴之所以劫奪商船者, 以其飢渴之甚, 難以得食, 似非作賊者也。" 上曰: "知非賊倭, 而擊殺亦難。 兵家必有奇算, 何以則可?" 惟淸曰: "裝一商船, 備載軍器, 招諭不聽則從而掩擊, 至爲允當。 黃海及京畿等處, 諭以是意何如?" 權鈞曰: "臣聞, 此倭自延平海出來。 延平海乃海州之境, 本道鎭將等必以爲: ‘倭船已向南大洋, 不復出來。’ 解其防備之事, 不能搜討可疑之處, 倭船得以淹留海上已久, 飢困必甚, 仍有刦掠商船之計。 兵家之事有正有奇, 當依 上敎, 裝一商船, 招諭不從, 則因而擊殺, 此乃兵家所謂奇兵也。" 上曰: "中林所供, 無一兵器之語, 則似乎不直, 但以乞食於豐川境內之事觀之, 不可指爲倭船也。" 洪淑曰: "宣慰使蘇世良曰: ‘今日本使臣一鴞東堂詩軸, 亦有寧波府之語, 而東堂乃於少時, 朝貢中朝之所經歷處也。’ 以此觀之, 則自日本向于中朝則必泊于寧波府也。 故中林必聞其奇, 而言之也, 恐不可信其言也。" 上曰: "持書招諭事, 從大臣之議矣。 但不知果是朝貢、漂流船也。" 惟淸曰: "以不害人事見之, 則恐非賊倭也。" 權鈞曰: "窮而求食, 不應則殺, 勢自然也。 雖不持書, 以商船數隻, 擇載有武才人員, 遣于遠島, 如遇倭船開諭, 不聽則遂追擊殺之何如? 若使彼倭生還本土, 備言我國防備虛疎之事, 則恐有後患也。 臣意以爲, 百端措置, 期於必獲可也。" 上曰: "招諭不聽, 則可以掩擊也。 且使倭船淹留, 而不知所歸者, 以其不謹候望故也。"

○傳于左右相曰: "今觀張彦良書狀之辭, 倭奴已去于忠淸、全羅等道, 非徒不能生擒, 淹留二十餘日, 自西向南, 海路夷險, 莫不知之, 生還本土, 則必有後患。 爲今之計, 莫如急遣宣傳官于黃海、京畿、忠淸、全羅四道, 諭助防將、兵ㆍ水使等, 令不待倭船現形, 搜討諸島, 竝擧挾擊, 無使逃還可也。" 御思政殿, 引見左右相。 李惟淸曰: "中林招辭則頗似有理, 故使之招諭矣。 然以一隻船, 多殺害人物, 而竟能生還, 則豈謂國家有人乎? 更下書于倭船所向處, 使之掩擊可也。" 上曰: "隨其現形而討之, 則恐失機會。 諸島可疑處, 無遺搜討何如?" 惟淸曰: "上敎至當。" 權鈞曰: "候望專不謹, 故現形仁川, 歷過南陽, 而了不能知是甚不可。" 惟淸曰: "烽火之不謹, 果如鈞所啓。" 上曰: "若實朝貢者, 則生擒送還, 於事體甚當, 今則勢不可也。 其速分遣宣傳官于京畿、忠淸、全羅等道, 搜討捕獲。"

○己巳/傳曰: "金粹潭明日加刑事, 已敎矣。 但其事干連壽、壽堅、末叱孫之中, 餘皆隱忍, 而末叱孫已開言端, 無乃光孫生存。 故發言端, 而不得盡言耶? 姑勿刑訊, 平問何如? 粹潭, 與李蘋之言, 豈必臨死時言乎? 粹潭云: ‘李蘋病死時, 吾爲仁川府使。 其間無相訪之暇。’ 其招李蘋家奴, 問其李蘋病臥時, 粹潭 來見與否, 則雖未知其相對所言之事, 其往來與否, 則必知之矣。 此意, 問于委官。 及府官明日推問後面議事, 其招府郞言之。"
地名: 仁川 (京畿道, 都護府)
年: 1534.0

○丁酉/憲府啓曰: "仁川府使朴基, 前爲守令, 多有物論。 況仁川近來疲弊, 此人不可堪任, 請速遞擇差。 且承旨趙仁奎, 法司所啓之事, 至二十日, 任置不行。 在喉舌之地, 殊失出納惟允之意, 請遞。 都承旨鄭百朋, 一司之事, 亦當摠治, 而曚然不察, 請遞後推考。 以私奴大古公妻細詳非, 全家入居事, 刑曹官吏, 今將推考, 而大司憲黃士祐, 前爲刑曹參判時事也。 在職難矣, 請遞。" 諫院啓曰: "濟用監正張終孫, 素多物論, 長官不合, 請遞。 仁川府使朴基, 前爲廣州、原州牧使, 亦已駁遞, 請遞。 且近來除授外任者, 非其所欲, 則輒謀窺避, 有故不出解由者、或托病者、或在外不卽上來, 故爲退限遞免, 以遂其欲, 弊習已成, 不可不懲。 前者靑松府使李芃及前忠淸都事金守濬, 皆厭憚窺避, 故爲過限。 非但此也, 此類甚多, 請一切擧覈治罪。" 依允命推, 鄭百朋, 張終孫, 不允。
地名: 仁川 (京畿道, 都護府)
年: 1619.0

○己未六月二十九日庚辰同副承旨趙纘韓啓曰: "江都爲邑, 地方百里, (而)四面面水。 最居上游而與京輦作配, 四絶賊衝而控制八方, 此實天府金湯, 萬世不亡之右地也。 雖以天下之廣、海內之大, 摠究方誌, (而論之形勢之奇,) 未有彷彿于此者。 惟此江邑, 距漢陽百里, 而介浦巷之外, 峙泮洋之左, 爲四面拒敵之形勝。 誠以板屋船三十隻, 各領兵船若干, 分作四翼, 截拒其要害而守之, 則雖以三吳百萬之戰艦, 亦將無如之何。 (果如)
              依相臣所言, 飛報(于)
              兩南左右水營, 趁開月念前, (以其)分(一)定(數領)板屋, 准到浦口, 則以其(整頓)格軍, 可調三十艘之用(者, 或可周旋。 以)臣竊
              (所)揣江都之濟危禦敵, 非特我國之第一, 雖校諸天下, 莫之與京。 而自數年群議未定, 或稱羅州, 或稱安東, (而)莫適所從。 副察使一巡而未決, 體察使再巡而未決, 及至相臣三巡(圖畵), 尙未完事。 萬一遼左失守, 則自關以外, 非中國之有也, 今者敵擧遼陽
              (之日), 只在旬望(之內)。 而整格軍、徵戰船, 遠在數十日之外, (則)其爲危迫, 當如何哉? 況人心之如是不測, 國事之如是無形, 殿下深居九重(之內), 罕接臣僚(相接), 則何從而盡知(之乎)? 二百年昇平之餘, 猝遇壬辰之亂, (而)先王西狩之日, 已知民心之罔測。 況今紀綱之委靡, 百倍於壬辰(之前), 而人情物態, 已到於無可奈何(者乎)? 江都雖近, 若待西報而移御, 則亦無異致千里之難矣。 今日之勢, 豈不岌岌而恬憘玩愒, 莫之爲念? 苟或奴賊專事上國, 不以我東爲有無, 則江都之勝, 不足移御也, 格軍不足催括也, 戰船不足催泊也。 如以西賊爲萬有一憂於數月之前, 則(勿以舟師爲泛泛, 而)使備局極擇文武中解事一員, 加設大將, 委以格軍、戰船等事, 責成於旬月之間。 雖無奴賊犯境之急, 宮人宦官, 或先預往, 若如行宮, 則他日行幸之際, 人心不驚, 庶無鳥散之患。 伏願殿下勿以賊遠而狃安, 惟以一日爲急, 旬月之內, 完畢江都之役, 以爲擧國依歸保障之地。 則臨急而無何走之嘆, 退守而有必勝之利。 以之控引八道、通使中國, 皆得其路。 而必須延安、安西、喬桐、金浦、通津、南陽、仁川之邑, 各得(其)賢宰(有計慮者), 然後替爲輔車之形, 而倚作蜈蚣之勢也。 敵未壓境而(區區)獻(計於)移保之策(者), 臣亦知太早計, 而人將以爲怯也。 第臣頃見張晩以啓, 云: ‘潦水之前, 賊必不動’, (人皆以爲然, 而)臣獨以爲不然。 (若使奴賊知兵, 必於此時犯遼。) 何者? 經略旣遞, (而)新不代舊, 喪師之後, 尙無添戍(之擧), 使奴酋苟知兵者, 必及此時而勿失。 賊若得志, 則兇謀(之)所在, 何其量哉? 江都移避(之擧), 果保其無此事乎? 若然而(尙)不早爲之所, 則君臣嘖嘖, 噬臍莫及。 臣之愚意, 舟師繕完(之)急, (急)於營建(者此)也。 伏願亟下備局, 刻期規劃。 臣待罪該房, 目見邊報孔棘, 夜不能接目, 冒昧仰瀆。" 傳曰: "令備邊司急急議處。"
地名: 仁川 (京畿道, 都護府)
年: 1655.0

○上引見大臣及備局諸臣。 江華留守鄭世規入侍。 上以江都沿邊設堡便否, 問于諸臣。 諸臣所對, 各有異同。 上曰: "予之必欲於水邊設堡者, 以江都官府, 僻在深處, 水邊無備禦之具。 留守深居府中, 變出蒼黃, 則亦安能措手乎? 府中雖有兵器, 事急之後, 始乃搬運於水邊, 勢所不及。 丙子之亂, 予所親見。 若先設堡於江邊, 則國家雖遭亂而入處, 各堡邊將, 自當備禦矣。 設堡鎭守, 募民以居, 則流移閑雜之民, 必有應募而入者, 收布於所屬鎭卒之在外者, 以給鎭下之軍, 不亦可乎? 蓋土兵之欲移者移之, 不願移者, 不必强移之。 自昇天府
              燕尾亭, 至德浦, 以固內外之勢, 則其於守禦之道, 不亦利益乎? 凡兵家之勢, 有內實外虛者, 而今則內外俱虛, 豈不寒心。 掃除他故, 從速設堡宜矣。" 又曰: "設置邊將於水邊者, 政爲臨急之用。 所謂江都天塹者, 以其能守也, 若不能守, 則焉用天塹爲哉。 朝家雖曰乏人, 而豈不得一二邊將之可合者乎。"? 又謂世規曰: "鐵串, 卽碧瀾渡下流也, 實是要害。 井浦, 卽喬桐下流也, 似非緊關。 以井浦移設於鐵串, 則如何? 一島之中, 破東補西, 實涉苟簡, 而亦出於不得已也。" 世規曰: "井浦實外洋候望之重地。 旣設之鎭, 何可復撤。" 上曰: "然則先移花梁, 而海西一鎭, 亦宜移入, 竝設四鎭於沿邊, 各置邊將, 恒留其鎭, 則不待留守之令, 而臨急可自備矣。" 兵曹判書元斗杓曰: "今使世規, 還往江都, 詳觀地勢及土兵入居形便, 或密報備局, 或密啓以聞, 而處之可矣。 海西鎭堡, 察其緊歇, 徐徐移入, 亦可矣。" 右議政沈之源曰: "四鎭雖不可一時盡設。 燕尾、甲串最是要衝。 先設兩鎭, 以本府將官, 率本府之軍, 或號中軍, 或號千摠, 恒居水邊, 亦合於備禦之道矣。" 上曰: "一鎭則以本府人居之, 一鎭則移花梁鎭卒可矣。" 斗杓曰: "本府糶穀未收者, 六千餘石, 只當收其倍, 而其餘則蕩滌宜矣。" 世規曰: "未收之穀, 請以子母停息之法, 徵之。" 上曰: "此法, 乃是令甲乎? 領議政李時白曰: "江都異於他地, 雖以子母法徵之, 所失不多, 而得民心則大矣。" 之源曰: "子母停息, 古有其法, 以此法徵之, 不亦好乎?。" 斗杓曰: "江都乃國家依歸之地。 今者留守入朝而還, 一境之民, 擧皆有望, 豈可無慰悅之擧乎?。" 上從之。 世規曰: "江都之民, 丙子之亂, 十無一存。 幸而生全者, 父失其子, 妻失其夫, 語及亂離, 至今流涕。 目今居民鮮少, 生理之艱, 倍於他地。 雖非保障, 國家所當蠲稅, 以紓其力, 而賦役之出, 與他邑等, 殊無顧恤之意。 加以前後留守, 或作官舍、或作倉庫, 土木之役, 無歲無之, 孑遺之民, 不能聊生矣。" 上惻然曰: "古人云, 繭絲乎?" 保障乎? 保障之道, 得民爲上。 苟失民心, 雖儲百萬之穀, 亦何益也。 世規請半減宣惠廳應納之米, 上許之。 斗杓曰: "自仁川府, 至濟物島, 爲七八里, 自濟物, 至紫燕
              太平巖, 爲十里。 自紫燕, 至江都德浦, 爲三十里, 而水路極狹, 嚴冬則或至氷塞, 而不過數日。 流澌而已, 猶可通輕快舡。 濟物、紫燕之間, 且有小島, 流澌之日, 亦無不通。 太平巖海口, 可泊三十餘舡, 紫燕島周回二十餘里。 島名濟物, 巖號太平, 居人誇爲福地矣。" 上曰: "彼人徒知江都之路, 必由甲串, 而不知從紫燕, 而入江都, 則此尤好矣。" 吏曹參判洪命夏曰: "臣今主管紫燕事, 而舡最難辦。 令統營及三南兵水營, 造舡上送宜矣。" 上從之。 大司憲金益熙曰: "江都設鎭, 不必破東補西, 以公賤及內奴數千人, 移入爲便。 臣曾忝江原監司, 見祖宗朝, 亦以公賤, 移給於殘弊之諸驛矣。" 上曰: "此亦好矣。" 又問世規, 以江都周回遠近險易之勢。" 世規指陳其狀, 上與世規, 論難形便, 仍曰: "常時宜多造甓甃以儲之。" 時上以中原久亂, 不可徒事皮幣, 偸安苟度, 欲修城鍊兵, 以爲自强之策, 別設左右別將, 分領禁旅, 親自試閱於禁中。 且置營將於三南, 命元斗杓主江華、李厚源主安興、李時昉主南漢山城、洪命夏主紫燕島, 使之各自修繕儲峙。 每臨筵, 與斗杓等講論籌畫, 日昃不倦。
地名: 仁川 (京畿道, 都護府)
年: 1660.0

○庚寅/上御興政堂, 引見大臣及備局諸臣。 領相鄭太和曰: "禮曹方擇拜陵吉日, 當此聖候未寧之日, 恐有添傷之患矣。" 上曰: "今春欲拜陵, 而未果, 今秋則不可不爲。 且陵上罅隙處, 欲爲親審, 不可不速行矣。" 太和曰: "近聞傳說, 丁字閣蓋瓦, 遇頃日暴雨, 復赤色漸微, 似是蓋覆時餘土, 未及流下之致。 匠人及該郞, 以是稱冤云矣。" 上曰: "禮、工曹判書進去, 更爲奉審。" 太和曰: "玉堂箚中, 各衙門及監、兵、統營, 皆令出其半藏, 軍士收布減半事。 果能此矣, 民可蒙惠, 而事勢有難容易處之者。 御營軍罷番事, 姑無目前之急, 雖有是議, 而其番糧, 則勢難他用矣。 尙方、武庫工役及將作不急之營繕, 內外諸司, 以不急傷財者, 一切掃却, 外方廚傳、導從, 竝令從約, 此等事, 一依箚辭施行。 軍器寺月課進上, 竝停宜當。 各衙門貿販息利, 分徵隣族之弊, 請自今嚴飭禁斷。" 上皆從之。 太和曰: "玉堂箚請罷訓局屯田, 而屯田革罷後, 若令該曹供給訓局之需, 則決無支吾之理矣。 近來新設不便處, 所當議處, 而都監亦有大臣爲提調, 請令都監覆啓處置。" 上曰: "新設處, 令都監稟處, 此後切勿加設事申飭。" 太和曰: "玉堂箚, 條陳頗多, 而事勢難便, 施行不多, 誠未安矣。 如諸宮家柴場、鹽盆、漁箭等事, 亦不知善處矣。 祖宗朝賜與, 雖難革罷, 此後則可以禁斷矣。" 校理金萬基曰: "柴場等事, 未蒙採施。 所謂柴場, 稱以從某至某立案, 而其中民田, 擧皆收稅, 所産之物, 如蜂蜜、麻布, 無不徵捧, 豈非病民之甚者乎? 且大洋立案, 尤無據矣。" 左相元斗杓曰: "稱以柴場, 收捧各種之物實爲可駭。 未知誰家, 有如此事, 可以査處矣。" 上曰: "査處。" 太和曰: "憲府箚中, 宮奴作挐事, 正是憲府禁斷之事, 宜令一一嚴治。" 上曰: "法司可自爲之, 而如是論請, 殊未可知也。" 太和曰: "江都、南漢移轉, 竝請傾庫點視, 蕩滌陳腐, 改量耗減之數, 江都則留守柳淰, 纔請如是擧行矣, 南漢亦令依此爲之。" 上從之。 太和曰: "各廳軍官請罷者多。 扈衛軍官革罷事, 臣曾縷縷陳達, 頃日筵臣之言, 尤緊, 宜速革罷矣。" 上曰: "諸大臣入侍時議處。" 太和曰: "守令勿以微罪輕罷事, 可施矣。" 太和又曰: "逆黨編配者, 稟處事, 有不然者。 雖無知情之事, 此是國典, 豈可廢閣而遽議蕩滌也? 睦兼善今日入侍, 則臣可面斥矣。" 上曰: "旣已救言, 盡言何妨?" 太和曰: "玉堂箚所陳, 各司奴婢身貢減半事, 何以爲之?" 上曰: "年分覆審後, 尤甚饑荒之邑, 更稟處之。" 斗杓曰: "嶺南、湖西, 最爲失稔, 賑救之策, 不可付之生手。 兩道監司, 瓜滿不遠, 請限明年麥秋, 仍任。" 上從之。 吏判洪命夏曰: "江都、紫燕, 勢難兼察矣。" 斗杓曰: "命夏今爲守禦之任, 果難兼察。 早晩有事, 則李浣當爲江都守將, 使浣句管江都、紫燕兩處似宜矣。" 上從之。
                【時以仁川
                  紫燕島, 爲江都輔車, 自朝家有所經理, 別使重臣句管。】
地名: 仁川 (京畿道, 都護府)
年: 1670.0

○丁酉/上御養心閤, 引見大臣及備局堂上。 戶判權大運曰: "秋三朔所用之米, 已過三萬石, 蓋以科外用度之多, 以致如此。 儲蓄將竭, 百官俸祿, 亦將不給, 軍兵放料, 尤爲難繼, 國事可勝言哉?" 校理金錫冑曰: "三朔用米, 已過三萬石, 此自上不能節損而然也。 今若以大布、大帛之儉, 先行於內, 而務從裁損, 至誠救民, 則國計或可繼也。" 時, 飢饉已極, 主家營繕未已, 功費鉅萬, 故諸臣之言如此。 左相許積曰: "今日所急者, 莫如蠲減身役, 而諸臣意見各異。 趙復陽則以爲勿論被災輕重, 當一體全減, 前頭國計, 有不暇論。 臣之愚意, 竊謂不然也。 一年經費, 必有七八千同木綿, 然後可以繼用, 而今若一倂減之, 則國計亦無奈何。 若就尤甚邑全減, 其次半減, 則似或得當矣。" 右相洪重普曰: "臣亦初以復陽言爲是, 國計亦不可不念。 左相分等之言, 似爲得宜。" 兵判金佐明曰: "度支及本兵, 幾盡罄竭, 臣意則雖尤甚邑, 亦不可全減矣。" 大運曰: "復陽聞地部所儲, 有綿布八千同, 而有此全減之議矣。 然此綿布品麤, 不如兵曹之行用者, 不可恃此爲全減。" 大司諫沈梓曰: "除出京各司封不動及外方各處銀布, 以補經用, 則雖全減身役, 豈不可也?" 積曰: "諸臣之言, 皆出於救民, 可謂好矣。 但一年經費, 當用七八千同。 京各司, 則太僕之儲最優, 而不過千同, 其餘五千同, 何以辦出耶?" 上曰: "八路生靈, 擧將塡壑, 不可不區別蠲役, 使之保存。 尤甚邑則全減, 其次則半減, 以示朝家軫恤之意可也。" 積曰: "奴婢身貢, 或有只捧一匹者, 此亦減半乎?" 上曰: "此亦以被災輕重, 或全減, 或半減, 一如諸般身役宜矣。" 其後以吏曹參議金萬基之言, 稍實邑之當納三匹者, 亦減一匹。 通八道尤甚者一百三邑, 其次一百五十六邑, 其餘爲稍實, 而比常年則亦未免凶災矣。 大運曰: "不緊營繕停罷事, 曾已稟定, 而諸處修理之役不輟, 請自今一切停罷。" 上許之。 判尹徐必遠曰: "摠戎牙兵, 專爲守衛單弱而設矣。 壯抄軍殊甚無用, 臣意罷壯抄, 皆屬束伍爲當。" 上問大臣, 積曰: "其意似好, 而壯抄之設, 其來已久, 到今罷之, 未知如何也。" 上又問柳赫然, 赫然曰: "牙兵乃摠戎使親兵, 欲以壯抄添數, 而不爲入番矣。" 積又曰: "必遠必移南陽營將於仁川, 亦未知如何也。" 上曰: "察其形勢而爲之可也。" 大運曰: "慶尙道
              草溪等五邑, 敗船米豆一千三百石, 本曹覆啓蕩滌矣。 其他久遠未捧者, 如盈德甲申條三手糧米、延日ㆍ長鬐癸巳條稅米、密陽己酉條稅米、咸安丁酉以後五年條稅米、玄風己亥條稅米豆、光陽辛丑壬寅兩年條奴婢貢米, 已上七邑敗船米豆未捧者, 亦當一體蕩滌矣。" 上曰: "年久未捧者, 當此無前凶歲, 不可收捧, 亦爲蕩滌, 沙格等竝放宥之可也。"
地名: 仁川 (京畿道, 都護府)
年: 1717.0

○命節婦禮眞、孝子成貴奉等復戶。 京畿暗行御史金在魯言: "陽川私婢禮眞, 能守節盡孝, 仁川民人成貴奉, 事親以孝, 俱有卓異之行, 不可無褒嘉之典。" 禮曹覆奏, 請復其戶, 世子許之。
地名: 長湍 (京畿道, 都護府)
年: 1414.0

○京畿都觀察使報道內倂合縣邑事宜。 報曰: "龍仁縣以處仁人吏、奴婢移隷龍駒, 長臨則以臨江移隷長湍, 麻漣則以麻田移隷漣川, 安朔則以安峽移隷朔寧何如? 衿果則果川人吏、奴婢土著繁夥, 果川雖地窄人少, 在於路旁。 金陽則金浦、陽川人物雖等, 以境壤之勢, 陽川宜隷於金浦, 然陽川近於京城。 右件縣邑移排之處, 請賜議定。"
地名: 長湍 (京畿道, 都護府)
年: 1428.0

○禮曹訪京外孝子順孫節婦以啓: "京城東部人幼學韓允雍, 大司成黃鉉女壻也。 性厚直, 父皐早歿, 事其母至孝, 晨而省, 午而問, 昏而定, 問衣燠寒, 隨節以供衣服。 一日三進母家, 雖雨雪不廢。 其侍側也, 溫言和色, 以安母志爲心。 或得珍味, 雖少必以饋母, 若有疾, 必嘗藥以進, 色憂達曙不寐。 中部人幼學李成蹊, 司直元之獨子也。 不離親側, 怡色柔聲, 出告反面, 晨昏定省, 不敢違志。 親得疾經年, 成蹊不食甘旨, 憂念不弛, 旁求藥餌, 盡誠治療。 二親連逝, 居憂六年, 一依《家禮》。 及返魂, 成影幀, 朝夕奉獻不怠, 薦新物以時, 誠孝至今如一。 家失火, 書籍貲産, 盡爲所燒, 先奉影幀以出, 俾免於火。 前錄事全忠禮, 父死, 寢苫枕塊, 唯歠糠粥, 不嘗美味。 喪畢, 奉神主, 朝夕必祭。 又事其母, 順志不違, 出告反面, 晨昏定省, 有疾則藥必先嘗, 如此至老不改。 京畿
              長湍人幼學裵弘湜, 母死, 不食三日, 大斂始食粥。 廬墳三載, 寢苫枕塊, 祈寒暑雨, 侍墓側終日, 旌表其門閭。 及父歿, 哀毁踰前喪。 安城人學生宋倫有兄三人, 倫以季子, 廬墓三年畢, 結廬墓傍, 素食省侍者, 又四年。 原平人幼學尹興智, 父死, 不食累日, 喪事一依《家禮》, 守墳三年, 歠粥不食菜果, 手自炊爨, 以供朝夕。 學生林自秀, 父死, 廬墳三年, 歠粥, 不寢茵席, 朝夕手自炊爨。 抱川人前廣興倉副丞鄭冕, 父母連逝, 廬墳六年, 與弟親負石, 築墻成砌, 晨夕必哭。 分奴婢貲産必均, 不敢以一毫加於己。 且泣曰: "生子願有室者, 父母之心也, 而二弟俱未得婚, 何以爲生?" 遂以己所分得貲産土田奴婢加給。 忠淸道
              大興人學生金順、前司正金可畏, 兄弟也。 遭父母喪, 歲適大饑, 順守母墳, 可畏守父墳, 織屨易粟, 躬自炊爨, 以終三年。 溫水人任山壽, 父母歿, 日擔土成墳, 守墳哭泣終六年, 每遇朔望必祭。 全羅道
              順天人幼學鄭江, 母歿, 父娶後妻。 江之家距父家五里許, 日三往問安, 雖盛暑雨雪不廢。 父日掃庭宇, 江每曉先父未起, 躬自灑掃, 以代其勞, 父在未嘗遠遊。 每鄕人宴集, 過時輒歸, 勸之留, 則曰: "未知家尊安否, 敢辭耳。" 嘗佩一囊, 得異味必盛之, 歸遺其父, 孝誠終始不懈。 父死, 食粥寢苫, 廬墓三年。 慶尙道
              咸昌人金難, 所居屋僅一間, 一日失火, 其母病不能起。 難冒火抱母以出, 俱爲火所爛, 母三日死, 難經年得愈。 蔚山人生員宋滔, 父母俱患宿疾, 侍藥十餘年, 父母間一歲連歿。 滔親負土石, 營墳喪制, 一從《家禮》, 不用浮屠法。 立祠堂以安神主, 焚香晨謁, 以時祭之, 得新物輒獻。 宜寧人前司正朴成德年九歲喪父, 及長遷葬, 白衣素食, 追服三年。 母年今七十三歲, 素患風疾, 成德侍藥不離側, 具甘旨以供。 或因軍務經宿於外, 則曰: "母老矣。" 不食魚肉。 居昌人幼學劉安, 年十五父歿, 身自炊爨, 以供朝夕, 擔土石營墳, 廬居三載, 終不怠。 母死, 又廬墓三年, 哀痛如父喪。 大丘人前散員張恃, 父歿旣葬七日, 始歠粥, 不食菜果, 苫塊以居, 不結廬。 執炊爨, 擔土石, 無不親躬, 哀慕三年, 常如侍殯之日。 母歿, 又廬墳三載。 一日夕奠, 有虎來吼, 略無懼色, 不去墓側。 黃海道
              白川人韓箕斗, 執心廉直, 父歿, 廬墓三年, 事母盡孝。 瑞興人幼學李甲耕, 母歿守墳, 伐木耕田, 以供朝夕。 父又沒, 連六年廬墓。 咸吉道
              北靑人前司直李甫家、學生申汝和, 竝居父喪, 守墳三年。 平安道
              撫山人學生金汝貴, 父母之喪, 俱守墳三年, 歠粥。 學生李天瑞, 父死廬墳, 得疾方劇, 不替朝夕, 以終三年。 江西人前正設判官朴侃, 以獨子守兩親墳各三載, 躬自炊爨供朝夕, 時至則哭泣盡哀。 每歲春秋, 親擔土加塚。 京畿
              安城人書雲正鄭均妻許氏, 年三十六夫歿, 守信以居, 日供甘旨, 以養其母。 每遇俗節及己生晨, 必獻壽。 癸卯甲辰年間, 疫疾大熾, 蒼赤亦臥, 許氏不畏病, 具饌奉母如平時, 己與母俱無恙。 後母死, 葬于家北, 朝夕必祭, 出告反面。 京城南部人司宰副正金允和妻李氏, 夫歿葬于抱川, 守墳三年。 京畿
              積城人節制使洪尙直妻文氏, 夫歿廬於墓側, 朝夕上食, 至大祥暫不離墓側, 制已終, 不忍遠離, 居近里, 每遇朔望及俗節必祭之。 忠淸道
              公州人學生朴漢生妻鄭氏年二十, 夫棄之, 娶他妻, 父母欲嫁之, 不從。 年三十, 其夫死, 父母又欲嫁之, 又不從。 洪州人監務李仲贇妻林氏, 早喪夫守節, 母歿守墳三年。 少監朴孟文妻趙氏年三十九夫歿, 守墳三年, 母歿又守墳。 全羅道
              全州人幼學崔以源妻李氏, 年十八夫死, 請于父母, 葬家側。 家甚貧, 賣貲産以供朝夕, 終三年後, 父母欲奪志, 日已定, 亡走舅姑家, 終守其節。 及第金九淵妻李氏, 年二十六夫歿, 居于近墓之地, 朔望必親祭, 隨母居十三年, 不進酒肉, 或時製襪, 燒于墓前, 如事存焉。 南原人戶長梁佃妻, 年二十八夫歿, 父母欲嫁之, 以誓自守, 不食魚肉葷菜。 潭陽人學生崔有龍妻, 年四十四。 歲戊辰倭寇大至, 有龍赴內廂防禦, 妻携二幼子, 匿巖下草莽中, 賊刦欲淫之, 固拒不從, 賊以槊刺殺之。 適隣人匿其傍, 見而哀之, 賊退收屍而葬。 濟州人中樞院副使李沈妻文氏, 年十九而嫁, 居三年, 沈如京, 無子獨居。 沈歿, 欲娶者多, 固守其節。 旌義人職員石阿甫里介妻無命, 年二十而嫁, 居九年夫死, 無子無父母奴隷, 甘心窮餓, 求婚者衆, 終不改節。 慶尙道
              慶州人茶房別監余伯壎妻尹氏年十九, 夫死無子, 又無奴僕, 家甚貧, 朔望親奠, 號泣終制。 其母欲奪志, 亡走舅姑家, 以全其節, 後服舅喪三年不怠, 至今奉祀。 黃海道
              谷山人知郡事李台慶妻姜氏年二十九, 台慶歿, 三年後四時祭享必誠。 判事曹允明欲娶之, 斷其髮不從。 象山君之子姜鎭又欲娶之, 及門亡匿, 又斷其髮, 親屬屢禁, 卽如京, 久之乃還, 供時祭如舊。 平安道
              陽德人幼學尹元常母, 年三十二夫死, 服喪三年, 每遇朔望祭, 不離墳側哀號。 有六子皆幼, 身親薪水之勞, 零丁獨居, 母與親族强欲奪之, 固拒之, 養姑二十年至孝, 姑歿斬衰三年。 撫山人記官乙奉母, 年三十三夫死, 喪三年畢。 母與親族欲奪志, 不從。 母年八十九, 奉養益虔。 夫死二十年, 每遇忌日, 輒被髮痛哭。 慶州訓導官尹統, 方在孩提父死, 及長, 每以不及事父爲恨, 事祖父如事父。 閔祖父年老, 侍側日短, 辭職歸, 晨昏定省, 常不離側, 奉養務適意。 及歿, 哀號不已, 廬墓傍, 蔬食二年, 時祭盡誠敬, 事之如生焉。" 命下吏曹。
地名: 長湍 (京畿道, 都護府)
年: 1434.0

○下鈴平君
              尹季童、僉知司譯院事兪興俊、前錄事申自守等于義禁府。 蓋季童親兄敬童, 曾娶甘英貴女子, 居長湍, 兪興俊率奴子盜率敬童, 以其女妻之故也。
地名: 長湍 (京畿道, 都護府)
年: 1452.0

○丁卯/世祖與瑢、皇甫仁、南智、金宗瑞、鄭苯、李穰、許詡及風水學提調鄭麟趾、李師純、中樞院副使朴堧等會朝啓廳。 世祖語仁曰: "今山陵, 朝廷大臣僉議審定, 何忽聽一小人邀功邪說, 而有此駁議?" 仁曰: "大君言之是也, 然如此之論, 不可不洞辨。" 遂令尹統、李賢老、金敬孫、魯穆、文孟儉等十餘人, 與睦孝智擧片簡, 逐款質問, 廣引地理諸書之說, 以辨其妄。 仍問孝智曰: "今汝以新陵爲不可, 汝所謂吉地, 安在?" 孝智曰 "麻田縣北癸坐丁向穴, 長湍縣北壬坐(丁)
                〔丙〕
              向穴, 山水之形, 勝於健元陵矣。" 於是議往視與否, 師純、堧、詡、麟趾、穰等曰: "令風水學提調一及郞廳等往見, 如何?" 世祖與瑢、仁智、宗瑞、苯等曰: "今新陵如或不用, 則當往審, 若以孝智之言爲無稽, 而以新陵爲吉, 則何煩往審耶? 獻陵、英陵距京不遠, 尙有大江越涉之艱。 今此兩縣距京甚遠, 間有大川非一, 世宗嘗曰: ‘壽陵須卜於獻陵傍側, 如未得, 則將起陵而用之。’ 先王之意, 以陪葬先陵爲貴耳。 且今大行大王, 亦嘗駐馬於英陵西岡, 問風水學官曰: ‘此汝等稱美之穴乎?’ 良久周覽, 雖不現說, 然其意則, 亦欲陪葬先陵也。 在天之靈, 豈肯遠離於此乎? 雖大臣之言, 若未合義, 不必曲從, 況孝智眇一目, 地理家所諱者也。 世宗已黜之, 孝智潛往看之, 非爲國家卜吉兆也, 欲毁人而售己, 僥倖萬一之用, 從而矜功, 希冀免賤耳。 安有先懷利心, 而事得其正者乎? 敢以小簡因緣啓達, 其不敬莫大焉, 宜鞫問治罪。" 遂啓下刑曹, 刑曹啓: "孝智以系賤目眇, 見黜於風水學, 謀復見用, 挾私上書, 罪應杖一百, 永屬黃海道殘弊站路轉運奴。" 命除永屬, 限年屬安城站吏。
地名: 長湍 (京畿道, 都護府)
年: 1457.0

○吏曹據京畿觀察使李承孫啓本啓: "去丙子年臨江、長湍、臨津合爲一邑, 以臨津爲治所, 臨江、長湍官奴婢、人吏, 遷徙旅寓, 其弊不小。 且兩縣人吏, 嬴糧來往之弊亦不貲。 舊桃源驛基在三邑中央, 道里適均, 請移治所。" 從之。
地名: 長湍 (京畿道, 都護府)
年: 1469.0

○甲戌/命放黃海道
              江陰官奴永屬楊子濡、京畿
              長湍付處尹壎。
地名: 長湍 (京畿道, 都護府)
年: 1473.0

○刑曹三覆啓: "長湍囚良人金金伊同歐殺同金罪, 律該絞待時, 掌隷院奴內隱同殺人强盜罪, 典獄囚私奴北間殺人奪衣服罪, 律該斬不待時。" 從之。

○刑曹三覆啓: "長湍囚良人宋今同、奴白同三, 與在逃李石、於里同, 劫朴移成家强盜罪, 醴泉囚白丁李今, 與在逃於里金、伊文季, 劫池自守等家强盜罪, 竝律該斬不待時, 李石、於里同、於里金、伊文季追捕斬, 依受敎, 妻子永屬所居邑奴婢。 慶源囚嚴厚龍、姜蒙古之越入彼土盜馬罪, 律該絞待時。" 從之。
地名: 長湍 (京畿道, 都護府)
年: 1481.0

○巡察使徐居正啓: "臣與京畿觀察使, 同審長湍府, 其邑居, 則不可移排。 但人吏、奴婢, 殘敝莫甚, 其阜盛條件, 請令該曹, 商議施行。" 從之。
地名: 長湍 (京畿道, 都護府)
年: 1491.0

○上御崇文堂門, 宗親一品領敦寧以上、義禁府堂上、都摠府、臺諫各一員、承旨、注書、史官入侍, 下朴鐵山上書。 其書曰: "聖代北征, 諸將皆忠臣, 小臣之心, 不疑回兵謀反, 然隣居良女末非, 還自楊州言曰: ‘其處居人云: 「許琮近間回兵謀反, 我等欲埋穀登山」’, 如此不小之言, 聽而不以聞, 則恐無臣子之義, 朝啓夕死, 不忍默默, 言根出處, 請次次推鞫。 今國家精兵, 過半入兩界, 遺軍數少, 侍衛虛疎, 迷臣之心, 痛憫無際。 京畿、京中居公私賤口五十歲以下十五歲以上, 有能射侯放火人, 多數試取, 西北征事畢間, 金城侍衛何如?" 命同副承旨曺偉鞫問鐵山, 鐵山供云: "隣居良女末非有姊女, 忠義衛李卷生欲娶爲妾, 請臣媒之, 去九月初七八日間, 末非歸向楊州
              松山農舍, 臣言於末非曰: ‘願騎吾馬而行, 說與卷生作妾之意於汝姊’, 末非應之, 遂騎臣馬而去, 本月十三日還來, 臣欲迎慰, 使妻持酒先行, 臣隨歸。 同里人艾檢山夫妻、陳治妻與頓逸妻等, 亦持酒而會, 同坐飮之。 臣問外方之事, 末非曰: ‘京中則安靜, 外方甚騷擾。’ 臣問曰: ‘何也?’ 末非答曰: ‘許琮領軍北行, 而近日朝廷典刑許混, 故琮忿怒回軍, 近當出來, 宜掘地藏穀登山而避。 松山居民, 頗喧騰矣。’ 臣及同坐諸人皆聽之。 臣卽欲啓達, 以大相之事, 不可輕發, 更商量, 十五日招末非同居婢者斤德語之曰: ‘昨昨日末非所說之言, 聽於何人?’ 答曰: 「松山居末非叔父梁忠贊衛聞而來說矣。’ 十七日, 臣因事往長湍, 二十四日還來, 末非及同生兄等到臣家, 臣問末非曰: ‘前日歸松山所聞之言, 聽於何人?’ 末非曰: ‘松山人, 誰不言之?’ 臣更問發說人姓名, 末非兄曰: ‘更問姓名, 何爲乎?’ 遂不開說。 二十五日朝, 臣手書末非之言, 進呈于承政院。" 末非供云: "臣女, 去九月初七日, 借騎隣家朴鐵山馬, 往松山
              梁億山妻家談話, 億山妻曰: ‘京中則平安, 外方則騷擾, 不得聊生。’ 臣女問曰: ‘何如?’ 億山妻答曰: ‘北征軍士入去時, 路上奪我馬而去, 僅得追尋取來, 沿路如此者多, 回還時亦必如之, 穀食藁草, 將不得保有之矣。 都元帥入北方, 時未接戰而留屯, 在家米穀, 必堀地埋置, 庶免攘奪, 民間喧說。’ 女聞此言, 本月十二日還京, 是日夕, 朴鐵山妻持甁酒來迎慰, 鐵山尋到, 問外方事, 女以所聞之言答之, 其時證聽人, 則隣居古音山母名不知女一人而已。 鐵山同月十七日往長湍, 二十四日還來, 是日初昏, 女往鐵山家, 鐵山與其妻同坐, 饋酒談話, 鐵山問曰: ‘前日松山下去時所聞之言, 聽於何人?’ 我答曰: ‘迷劣女人處聞之, 他無證聽人矣。" 上問左右。 尹弼商、洪應、李克培啓曰: "末非招辭, 必巧飾也。 其曰: ‘都元帥時未接戰, 若回軍時, 則掘土埋穀, 庶免攘奪。’ 其間必有所言而不盡輸其情, 更鞫則可以得情矣。 若無根之言, 則如此大事, 鐵山何以敷衍言之乎?" 李鐵堅啓曰: "十二日飮酒時證聽之人, 亦不直告, 是亦可疑。" 上曰: "此事, 以情狀觀之則然矣, 北征軍士入去時, 率領將不能檢察, 致令恣行, 剽掠民間, 故民間必以謂, 回還之時, 亦必如此, 迷惑之人, 誤聽而傳之也。 崔湔, 以不能領率之罪, 時方囚禁推鞫矣。" 司諫安彭命啓曰: "大抵獄辭, 詳悉取初招, 然後必不能變辭, 鐵山須更詳悉取招。 末非供云: ‘大軍回還時, 掘土埋穀, 可免攘奪之患,’ 其間必有情矣。 此女口欲言而不言此, 必畏必懼而不敢發言也。" 掌令李琚啓曰: "此女只言回軍時掘土埋穀, 而不言其所以然, 辭甚無謂, 請更鞫其情。" 諸宰相僉啓曰: "先鞫證聽人, 然後更鞫此女爲便。" 上曰: "可卽遣義禁府郞廳, 拿梁億山妻及其家人來。" 私奴艾檢山供云: "去九月十二日, 隣居良女末非往松山還來, 臣以迎慰, 率妻往末非家飮酒, 隣居朴鐵山夫妻、陳治妻、私奴頓逸妻等, 各持甁酒亦來。 鐵山問外方奇事於末非, 末非答曰: ‘外方則騷擾, 異言喧騰。’ 鐵山曰: ‘何如?’ 末非曰: ‘北征軍士入去時, 沿路多攘奪還, 來時亦必如此, 許令公軍不踰鐵嶺留屯回來之奇有之, 數少農作, 必不得喫破, 當掘土埋之, 民間喧騰矣。’ 此末非之言, 同坐各人及末非同生兄女及雇工者斤德等, 皆聽之。" 陳治妻供云: "其日飮酒時, 朴鐵山問外方之事, 末非答云: 「大軍初入時, 攘奪民間, 回還時亦必如此’, 臣女只聞此言, 他無所聞。" 上曰: "旣聞此言, 則其他言說, 豈不聞之乎?" 陳治妻供云: "年七十二歲, 耳聾不能詳聽人言矣。" 頓逸妻私婢內隱非供云: "不記月, 去秋十二日間, 從母以迎慰末非, 持酒一甁往其家, 同里艾檢山夫妻、朴鐵山夫妻等亦持酒而來, 鐵山問外方之事於末非, 末非曰: ‘京中安靜, 外方騷擾。’ 鐵山更問何以騷擾, 末非曰: ‘北征軍士, 多般攘奪, 領軍許元帥, 不入去而回軍奇別有之, 若然則數小農作, 不得喫破, 掘地埋置逃散事, 民間喧騰’云。" 命檢山、末非面質, 而末非猶不顯言, 令檢山誦其所聞之言以質之, 末非更招云: "他餘辭則前招無加減, 但艾檢山招內, 許令公領軍入歸留屯, 急速還來奇別有之之言, 億山妻說導而女果聽之。" 金升卿啓曰: "鐵山故坡州牧使李掄奴也, 稍解文字, 性本奸譎, 謀叛之言, 女人豈知之乎? 必鐵山敷衍之也。" 上曰: "更問鐵山。" 鐵山招辭與初無異。 鐵山旣出, 上問左右曰: "何如?" 弼商、洪應啓曰: "問億山妻, 然後可卞, 許混事, 非女人所能言, 必鐵山詐飾之辭也。" 克培啓曰: "迷惑之心, 必以謂許混與許琮同姓, 故言之耳。"
地名: 長湍 (京畿道, 都護府)
年: 1497.0

○傳曰: "長湍墓所當送斂婢, 若內棺不至朽腐, 不須改斂。 但於外槨內, 實以衣服, 於禮何如? 且哭婢亦載禮文耶?" 承政院啓: "葬後歲月未久, 內棺必不至朽腐。 神道尙靜, 雖不改斂, 可也。 前此遷英陵時無哭婢, 雖不遣亦可, 然當考禮文以啓。"
地名: 長湍 (京畿道, 都護府)
年: 1499.0

○己未/執義李坫等啓: "事之是非, 前旣盡啓。 然上旣以臣等爲非, 臣等固非。 況如此小事, 不能治之, 其何以堪糾察之任乎? 請辭。" 不聽。 大司憲金敬祖啓: "臣自長湍還, 聞成俊家奴之事。 法者不可獨屈於政丞也, 請鞫之。" 傳曰: "事非關係國家, 不可推鞫大臣也。"